SHBA ndërpret fondet për UNESCO, pas antarësimit të palestinezëve
Sot UNESCO votoi me 107 vota pro, 14 kundër dhe 52 abstenime, për anëtarësimin e palestinezëve në këtë agjenci
Një muaj pas aplikimit për anëtarësim të plotë në Kombet e Bashkuara, presidenti palestinez Mahmoud Abbas arriti një fitore të vogël, anëtarësim të plotë në një agjenci të OKB-së, Organizatën e Kombeve të Bashkuara për Arsimin, Shkencën dhe Kulturën me qendër në Paris që njihet shkurtimisht si UNESCO. Delegatët miratuan anëtarësimin e Palestinës në UNESCO me 107 vota pro dhe 14 kundër. 52 shtete abstenuan; Izraeli dhe Shtetet e Bashkuara votuan kundër. Vendet arabe dhanë ndihmën kryesore për votimin, pas një apelimi tek anëtarët e UNESCO-s nga ministri i jashtëm i Palestinës Riyad al-Maliki. Franca dhe Rusia po ashtu votuan në favor. Zoti Al Maliki tha se votimi për Palestinën është votim për të drejtën, për drejtësinë dhe për të ardhmen. Por Washingtoni njoftoi më pas se do të bllokonte një pagesë për UNESCO-n të caktuar për këtë muaj, megjithëse tha se do të mbetet pjestare e agjencisë. Ambasadori amerikan në UNESCO David Killion tha se anëtarësimi palestinez në agjenci do të komplikojë mbështetjen amerikane për UNESCO-n. Por analisti për Lindjen e Mesme Nadim Shehadi me insitutin londinez të politikave Chatham House thotë se në vend që të pengojë procesin e paqes në Lindjen e Mesme, vota e UNESCO-s dhe një përpjekje më e madhe palestineze për njohje të plotë në Kombet e Bashkuara mund t’i japë shtytje procesit. Zoti Shehadi thotë se revoltat e Pranverës Arabe në rajon po ashtu do të nxisin edhe më tej prirjen . Këshilli i Sigurimit të Kombeve të Bashkuara do të ndërmarrë hapa të mëtejshëm këtë muaj lidhur me kërkesën palestineze për anëtarësim.